
NOTE
	fra:

	til:

	Vedr.:
	EU og Afrika: Hen imod et strategisk partnerskab


I forlængelse af drøftelserne på samlingen i Rådet den 12. december 2005 vedlægges en revideret udgave af udkastet til en EU-strategi for Afrika.

Det Europæiske Råd konkluderede i juni: "I denne forbindelse minder Det Europæiske Råd om, at det lægger stor vægt på forbindelserne mellem EU og Afrika. Det opfordrer Rådet til at opstille en langsigtet samlet strategi for Afrika på baggrund af FN-topmødet med henblik på Det Europæiske Råd i december2005."
Rådet forelægger hermed teksten for Det Europæiske Råd med henblik på vedtagelse.

________________________

BILAG
EU OG AFRIKA: HEN IMOD ET STRATEGISK PARTNERSKAB

Indledning: Vores vision

1.
Europa og Afrika er knyttet til hinanden historisk og geografisk og ved en fælles vision om en fredelig og demokratisk fremtid præget af velstand for alle deres folk.

2.
Denne strategi fastlægger de skridt, som Den Europæiske Union vil tage sammen med Afrika fra nu af og indtil 2015 for at støtte Afrikas bestræbelser på at opbygge en sådan fremtid. Det er hele EU's strategi for hele Afrika. Den tager hensyn til regionale og landespecifikke behov og afrikanske landes nationale strategier. Dens primære mål er at gennemføre årtusindudvik​lingsmålene og fremme bæredygtig udvikling, sikkerhed og god regeringsførelse i Afrika.

3.
Strategien bygger på de store fremskridt, som afrikanerne selv har gjort. Dens hovedprincipper er partnerskab baseret på folkeretten og menneskerettighederne, lighed og gensidig ansvarlighed. Dens underliggende filosofi er afrikansk ejerskab og ansvar, herunder også gennem medvirken af de afrikanske institutioner.

Fred og sikkerhed

4.
Uden fred sker der ikke nogen varig udvikling. Uden afrikansk lederskab til at afslutte afrikanske konflikter bliver der ikke nogen varig fred. Vi vil derfor:

a)
arbejde sammen med Den Afrikanske Union (AU), de subregionale organisationer og de afrikanske lande for at forudse, forebygge og mægle i konflikter, herunder ved at takle de grundlæggende årsager, og for at bevare freden på deres kontinent. Vi vil især styrke den afrikanske fredsfacilitet med en betydelig, langfristet, fleksibel og bæredygtig finansiering. Vi vil hjælpe med at udvikle afrikanske kapaciteter såsom AU's afrikanske beredskabsstyrke, og vi vil bygge på medlemsstaternes nuværende aktiviteter for at yde uddannelse og rådgivningsmæssig, teknisk, planlægningsmæssig og logistisk støtte.

b)
yde direkte støtte til Den Afrikanske Unions, FN's eller subregionale bestræbelser på at fremme fred og stabilitet ved hjælp af aktiviteter inden for rammerne af den fælles udenrigs- og sikkerhedspolitik (FUSP) og den europæiske sikkerheds- og forsvarspolitik (ESFP) og militære og civile krisestyringsmissioner, herunder potentiel udsendelse af EU-kampgrupper, fortsætte gennemførelsen af ESFP-handlingsplanen for Afrika og udvikle dialogen med Euromed-landene.

c)
øge vor støtte til post-konflikt-genopbygning i Afrika, så vi sikrer varig fred og udvikling. Vi vil især støtte den nye FN-fredsopbygningskommission, styrkelsen af sårbare stater, afvæbning, demobilisering og reintegration samt programmerne for reform af sikkerhedssektoren i de afrikanske stater.

d)
fordoble bestræbelserne på at dæmme op for den ulovlige strøm af våben, herunder håndvåben. Vi vil tilskynde andre til at vedtage fælles minimumsstandarder og tilslutte sig EU-adfærdskodeksen for våbeneksport, søge at hindre overførsler, som bidrager til ustabilitet, udvikle metoder til udveksling af oplysninger om ulovlig handel og til at handle i overensstemmelse hermed og støtte grænseforvaltningskontrol og en interna​tional traktat om våbenhandel.

e)
sammen med de afrikanske stater bekæmpe terrorisme globalt. Vi vil yde teknisk bistand, udvidet udveksling af oplysninger og støtte til AU's center for terrorismebekæmpelse i Algier og fortsat støtte gennemførelsen af internationale aftaler om terrorismebekæmpelse. 

Menneskerettigheder og governance

5.
Vellykket udvikling kræver respekt for menneskerettighederne, de demokratiske principper og retsstaten, samt effektive stater med velfungerende regeringer og stærke og effektive institutioner. Vi vil:

a)
fremme og beskytte menneskerettighederne, herunder rettighederne for kvinder, børn og andre sårbare grupper, bistå med at bringe straffrihed til ophør, blandt andet ved hjælp af Den Internationale Straffedomstol, og fremme de grundlæggende frihedsrettigheder og respekten for retsstaten i Afrika, herunder gennem kapacitetsopbygning i retssystemerne, nationale menneskerettighedskommissioner og organisationer i civilsamfundet. Den omfattende finansiering i henhold til Fællesskabets og medlemsstaternes bilaterale programmer vil blive opretholdt.
b)
støtte nationale programmer for god regeringsførelse og hjælpe med at opbygge kapaciteten i Den Afrikanske Union og Afrikas regionale og nationale institutioner på grundlag af de 35 mio. EUR, der allerede er bevilget til dette formål i henhold til den afrikanske fredsfacilitet og de 50 mio. EUR fra 9. EUF.

c)
gennem politisk dialog og samråd med afrikanske partnere støtte afrikanske bestræbelser på at overvåge og forbedre governance, herunder gennem støtte til den afrikanske peer-review-mekanisme (APRM) i det nye partnerskab for Afrikas udvikling (NEPAD). Dette skulle føre til opnåelse af målsætningen om fire afsluttede evalueringer om året fra 2006 og udvikling af et governance-initiativ til understøttelse af nationale reformer, der udløses af APRM-processen. Udvikle en governance-facilitet i det europæiske naboskabs- og partnerskabsinstrument.

d)
støtte bekæmpelsen af korruption, menneskehandel, ulovlig narkotika og organiseret kriminalitet og fremme gennemsigtighed for at opfylde de afrikanske borgeres forventninger og sikre, at Afrikas rigdom kommer befolkningen til gode. Dette indbefatter hjælp til at forbedre systemerne for offentlig regnskabspligt og finansforvaltning i Afrika, hurtig ratifikation i samtlige EU-medlemsstater og hos de afrikanske partnere af FN-konventionen mod korruption, bistand i forbindelse med retmæssig forvaltning af de ressourcer, der er involveret i konflikter, herunder træ- og mineralressourcer, støtte til Kimberley-processen og til gennemsigtighedsinitiativet for udvindingsindustrien (EITI), således at elleve afrikanske lande påbegynder gennemførelsen af EITI inden juli 2006.

e)
støtte udbredelsen af participatorisk demokrati og klare ansvarsforhold i Afrika, herunder gennem støtte til de afrikanske parlamenter og civilsamfund og et styrket program for bistand til valghandlinger og EU's valgobservationsmissioner, herunder en evaluering af deres ansvarsområde i 2006. 

Udviklingsbistand

6.
Hvis Afrika skal tage udviklingsudfordringen op, må forsvarlige politikker og godt lederskab bakkes op med en øget, bæredygtig og forudselig finansiel strøm på et niveau, der stemmer overens med vores ambitioner. Vi vil:
a)
øge vores støtte ved at opfylde vores kollektive tilsagn om at give 0,56% af EU's BNI i statslig udviklingsbistand inden 2010, hvor halvdelen af de yderligere 20 mia. EUR går til Afrika, og 0,7% af BNI inden 2015 for så vidt angår 15 medlemsstater, mens de øvrige medlemsstater vil tilstræbe en forøgelse af deres ODA til 0,33% af BNI inden 2015
.
b)
sikre en mere effektiv og forudselig finansiel EU-bistand til Afrika, herunder ved at nå til enighed om en efterfølger for 9. Europæiske Udviklingsfond snarest muligt og sikre tilstrækkelige midler til Nordafrika i de fremtidige EF-budgetter.

c)
for at hjælpe med at nå målet for udviklingsbistand på 0,7% på frivillig basis gennemføre innovative finansieringsmekanismer, såsom et bidrag fra flybilletter eller ved finansiering af den internationale finansfacilitet vedrørende immunisering.
d)
støtte forslaget, som i princippet er aftalt med de internationale finansielle institutioner, om at eftergive udestående gæld som bistandsberettigede højt forgældede fattige lande skylder, ved at hjælpe med at dække omkostningerne. Dette ventes at medføre en samlet yderligere gældslettelse på op til 42 mia. EUR for afrikanske lande.

e)
forstærke EU's humanitære beredskab og katastrofeberedskab ved at styrke EF's Kontor for Humanitær Bistand (ECHO), således at det bevarer sin betydelige rolle i nødsitua​tioner med utilstrækkelige midler som støtte til FN's førende rolle.
f)
gøre vores støtte mere effektiv ved at sikre en hurtig gennemførelse for så vidt angår Afrika af EU's og de internationale tilsagn, som aftalt i marts 2005 i Paris.

Bæredygtig økonomisk vækst, regional integration og handel

7.
Hurtig, bæredygtig vækst på et bredt grundlag er af afgørende betydning for at bringe fattigdommen i Afrika til ophør. Vi vil:

a)
arbejde for et Afrika med bedre forbindelser, både inden for verdensdelen og i forhold til resten af verden, herunder ved etablering af et infrastrukturpartnerskab mellem EU og Afrika, der supplerer det nye infrastrukturkonsortium for Afrika og omfatter nuværende initiativer for transport og bedre adgang for folk til vand og sanitet, energi og informationsteknologi.

b)
fremme en stabil, effektiv og harmoniseret erhvervsretlig ramme i Afrika, for eksempel ved at indkalde til et europæisk-afrikansk erhvervsforum i 2006.

c)
hjælpe Afrika med at blive fuldt integreret i verdenshandelssystemet, ved at presse på for at verdenshandelsforhandlingerne i Doha-runden fører til et vellykket resultat, der er ambitiøst, maksimerer de udviklingsmæssige gevinster, sikrer særlig og differentieret behandling, takler præferenceudhuling og udvirker, at handel gavner fattige, og udvider toldfri og kvotefri markedsadgang for de mindst udviklede lande til alle de industrialiserede landes markeder.

d)
yde øget støtte til handel på grundlag af Fællesskabets tilsagn om 1 mia. EUR om året inden 2010.

e)
indgå økonomiske partnerskabsaftaler (ØPA'er) med Afrikas regionale grupperinger inden 2008, som er udviklingsinstrumenter, fremmer regional integration, forbedrer afrikansk adgang til europæiske og regionale markeder, støtter en asymmetrisk og fleksibel gennemførelse af ØPA'er og reducerer de ikke-toldmæssige handelshindringer. Vi vil nøje overvåge ØPA'erne, så de kan medvirke til, at udviklingsmålene nås, og også fordoble bestræbelserne på inden 2010 at færdiggøre en aftale om et Euro-Middelhavs-frihandelsområde. 

f)
hjælpe de afrikanske lande med at overholde EU's regler og standarder, tilvejebringe klare regler for tjenesteydelser, forenkle oprindelsesregler og gøre dem mere udviklingsvenlige.

g)
støtte Afrika i at imødegå virkningerne af klimaændringerne i overensstemmelse med EU's handlingsplan vedrørende klimaændring og udvikling, og i at beskytte dets miljø, ved hjælp af en række politikker, ved at bekæmpe ørkendannelse og sikre bæredygtig forvaltning af Afrikas skove, land og biodiversitetsfiskeri og vand. Denne støtte omfatter for eksempel 500 mio. EUR til EU's vandfacilitet og 220 mio. EUR til energifaciliteten under 9. EUF.
Investering i mennesker
8.
For at opnå tilfredsstillende resultater i Afrika kræves der en veluddannet og sund befolkning og fuld styrkelse af kvinders indflydelse og status. Vi vil:

a)
støtte de afrikanske landes bestræbelser på at sikre, at alle børn får en gratis kvalitetsgrunduddannelse senest i 2015, bl.a. ved gennemførelsen af Afrikas "uddannelse for alle"-program, med øgede midler til fast-track-initiativet som f.eks. de 63 mio. EUR, der er vedtaget under 9. EUF, og gennem den plan, der blev vedtaget på Barcelona-topmødet i 2005

b)
fremme udviklingen af Euro-Afrika-netværk af universiteter og ekspertisecentre, bl.a. ved at hjælpe AU med at etablere et nyt udvekslingsprogram (Nyerere-programmet) for studerende i Afrika

c)
yde en forudsigelig og flerårig finansiering af sundhedssystemerne i Afrika, så alle afrikanere har adgang til basale sundhedsydelser, der er gratis, hvis regeringerne vælger det, og støtter de afrikanske regeringers mål med at afsætte 15 % af deres statsbudgetter til sundhed

d)
øge vores støtte til bekæmpelse af infektionssygdomme, bl.a. ved at skaffe yderligere EU-bidrag til den globale fond for bekæmpelse af aids, tuberkulose og malaria og derved opretholde EU's andel af de globale bidrag (mindst 50%). Vi vil fortsat støtte forskning i og udvikling af lægemidler mod aids og andre overførbare sygdomme og hjælpe landene med at udforme forebyggelsesstrategier og skabe universel adgang til hiv-behandling og pleje af dem, der har brug for det, inden 2010 gennem yderligere støtte til EU's handlingsprogram for aids, tuberkulose og malaria, og støtte lige adgang til lægemidler i henhold til WTO's patentbeskyttelsesregler.

e)
forbedre fødevaresikkerheden for de mest sårbare ved at hjælpe 8 millioner afrikanere med at undslippe sulten inden 2009 ved hjælp af landeledede sikkerhedsnet for kronisk fødevareusikre befolkninger, som er afhængige af humanitære programmer.

f)
maksimere de udviklingsmæssige fordele og minimere de negative aspekter af migration og styrke beskyttelsen af flygtninge ved at indgå i en afbalanceret dialog og et samarbejde med AU, andre afrikanske organisationer og stater om en bred vifte af migrationsspørgsmål. Dette betyder navnlig, at de grundlæggende årsager til migration skal takles, at sammenkoblingen med udvikling skal fremmes, ligesom fælles udvikling
 skal stimuleres, og ulovlig indvandring bekæmpes. Vi vil fremme dette gennem en række konkrete prioriterede foranstaltninger, som Det Europæiske Råd er blevet enige om.
g)
anerkende betydningen af kvinder i alle vore politikker vedrørende Afrika i betragtning af deres afgørende rolle i økonomisk vækst, udvikling, uddannelse og konflikters uforholdsmæssig store indvirkning på kvinder, fattigdomsrelaterede sygdomme og den manglende pleje af mødres sundhed, og give hensigtsmæssig støtte til seksuelle og reproduktive rettigheder i overensstemmelse med Kairo-programmet fra den internationale konference om befolkning og udvikling.
Fremtiden: et EU-partnerskab med Afrika 

9.
Europa har en stor interesse i et fredeligt, velstående og demokratisk Afrika. Vor strategi tager sigte på at hjælpe Afrika med at nå dette. Vi forpligter os til:

a)
at gennemføre denne strategi. Vi vil gennemgå fremskridtene med hensyn til gennemførelsen på Det Europæiske Råds møde i december 2006 og derefter hvert andet år. Vore ministre vil drøfte og føre tilsyn med udviklingen af detaljerede planer for opfyldelse og overvågning med dette formål for øje på grundlag af tidsfrister og indikatorer, som Kommissionen og Rådets sekretariat har foreslået i fællesskab. I juni 2006 vil Rådet gennemgå gennemførelsen af målene for bistandens størrelse som vedtaget i maj 2005, og derefter årligt, på grundlag af årlige overvågningsrapporter fra Kommissionen.

b)
at udvikle denne strategi i partnerskab med Den Afrikanske Union, NEPAD og andre afrikanske partnere under iagttagelse af principperne om afrikansk ejerskab, betydningen af at arbejde mere tæt sammen med afrikanere i multilaterale fora og i samordning med multilaterale partnere.
c)
på basis af topmødet i Cairo at styrke EU's politiske dialog og de bredere forbindelser med Afrika og dets institutioner og til snarest muligt at afholde det andet topmøde mellem EU og Afrika i Lissabon.
________________________







�	Den fulde tekst er sammen med de relevante erklæringer til mødeprotokollen gengivet i Rådets konklusioner af 24. maj 2005 (dok. 9266/05).


�	Fælles udvikling indebærer, at migrantsamfund i EU bidrager til udviklingen af deres oprindelseslande.

